b'\n_START_ARTICLE_\nAlgimantas Lopas\n_START_PARAGRAPH_\nAlgimantas Lopas (g. 1928 m. gegu\xc5\xbe\xc4\x97s 12 d. Joni\xc5\xa1kyje, mir\xc4\x97 2010 m. rugs\xc4\x97jo 4 d.) \xe2\x80\x93 choro dirigentas ir pedagogas.\n_START_SECTION_\nBiografija\n_START_PARAGRAPH_\nPirm\xc4\x85sias muzikos \xc5\xbeinias gavo i\xc5\xa1 vargoninink\xc5\xb3 J. Drag\xc5\xabno ir Juozo P\xc4\x97\xc5\xbeelio. V\xc4\x97liau mok\xc4\x97si Kauno 8-ojoje gimnazijoje ir kur\xc4\xaf laik\xc4\x85 dirbo koncertmeisteriu Valstyb\xc4\x97s teatre._NEWLINE_1946\xe2\x80\x931950 m. Klaip\xc4\x97dos muzikos mokykloje mok\xc4\x97si skambinti fortepijonu (d\xc4\x97st. P. Pokrovskis) ir diriguoti (d\xc4\x97st. Juozas Karosas). Mokydamasis dirbo koncertmeisteriu ir dirigentu Klaip\xc4\x97dos muzikiniame dramos teatre._NEWLINE_1950\xe2\x80\x931954 m. choro dirigavim\xc4\x85 studijavo Lietuvos valstybin\xc4\x97je konservatorijoje (d\xc4\x97st. Povilo Bekerio klas\xc4\x97) ir dirbo koncertmeisteriu._NEWLINE_1951\xe2\x80\x931958 m. \xe2\x80\x93 Lietuvos valstybinio dramos teatro muzikos dalies ved\xc4\x97jas, nuo 1955 m. \xe2\x80\x93 Lietuvos valstybin\xc4\x97s konservatorijos Choro dirigavimo katedros vyr. d\xc4\x97stytojas, nuo 1977 m. \xe2\x80\x93 docentas, nuo 1990 m. \xe2\x80\x93 Lietuvos muzikos akademijos Choro dirigavimo katedros profesorius._NEWLINE_Nuo 1966 m. apie du de\xc5\xa1imtme\xc4\x8dius vadovavo neakivaizdinio skyriaus choro studijai, choro dirigavim\xc4\x85 d\xc4\x97st\xc4\x97 ir Vilniaus valstybinio pedagoginio instituto Muzikos katedroje. I\xc5\xa1ugd\xc4\x97 daugiau kaip 100 kvalifikuot\xc5\xb3 chorved\xc5\xbei\xc5\xb3._NEWLINE_1961\xe2\x80\x931967 m. vadovavo Vilniaus tarybin\xc4\x97s partin\xc4\x97s mokyklos vyr\xc5\xb3 chorui, vokaliniams ansambliams, solistams ir kaimo kapelai. Kelet\xc4\x85 met\xc5\xb3 buvo Vilniaus valstybinio pedagoginio instituto dain\xc5\xb3 ir \xc5\xa1oki\xc5\xb3 liaudies ansamblio \xe2\x80\x9e\xc5\xa0viesa\xe2\x80\x9c chormeisteris, daug met\xc5\xb3 dirbo Vilniaus miesto vyr\xc5\xb3 ir moter\xc5\xb3 chor\xc5\xb3 \xe2\x80\x9eAidas" chormeisteriu, nuo 1961 m. buvo Respublikinio muzikos mokytoj\xc5\xb3 mi\xc5\xa1riojo choro chormeisteris \xe2\x80\x93 dirigentas._NEWLINE_Nuo 1976 m. \xe2\x80\x93 Vilniaus miesto vyr\xc5\xb3 choro \xe2\x80\x9eAidas\xe2\x80\x9c meno vadovas ir vyr. dirigentas. 1993 m. choras per\xc4\x97jo Vilniaus karinink\xc5\xb3 ramov\xc4\x97s \xc5\xbeinion. \xe2\x80\x9eAidas" jau yra i\xc5\xa1mok\xc4\x99s apie 600 \xc4\xafvairi\xc5\xb3 k\xc5\xabrini\xc5\xb3 ir sureng\xc4\x99s per 700 koncert\xc5\xb3 Lietuvos miestuose ir miesteliuose, koncertav\xc4\x99s u\xc5\xbesienyje._NEWLINE_Choro vadovas A. Lopas su savo dainininkais 1976 m. koncertavo Rumunijoje ir Bulgarijoje, 1976, 1985, 1989 ir 1993 m. \xe2\x80\x93 Vokietijoje. 1995 m. spalio 15 ir 21 d. Vilniaus arkikatedroje bazilikoje ir Karinink\xc5\xb3 ramov\xc4\x97je \xe2\x80\x9eAidas" koncertais pa\xc5\xbeym\xc4\x97jo savo gyvavimo 40-met\xc4\xaf. Choras respublikini\xc5\xb3 dain\xc5\xb3 \xc5\xa1ven\xc4\x8di\xc5\xb3 konkursuose peln\xc4\x97 prizini\xc5\xb3 viet\xc5\xb3, dalyvavo 1994 m. \xe2\x80\x93 I ir 1998 m. \xe2\x80\x93 II Pasaulio lietuvi\xc5\xb3 dain\xc5\xb3 \xc5\xa1vent\xc4\x97se, padar\xc4\x97 \xc4\xafra\xc5\xa1\xc5\xb3 Lietuvos radijui ir televizijai._NEWLINE_I\xc5\xa1 stambesni\xc5\xb3 \xe2\x80\x9eAido\xe2\x80\x9c meni\xc5\xa1kai interpretuot\xc5\xb3 k\xc5\xabrini\xc5\xb3 pamin\xc4\x97tini Viktoro Budrevi\xc4\x8diaus Requiem \xe2\x80\x9eBroli\xc5\xb3 kapuose\xe2\x80\x9c, G. \xc5\xa0ukio \xe2\x80\x9eMi\xc5\xa1ios Kristaus R\xc5\xabpintoj\xc4\x97lio garbei\xe2\x80\x9c, J. Concone \xe2\x80\x9ePetite messe sovenelle complete\xe2\x80\x9c, Anatolijaus Vivaldi kantata \xe2\x80\x9eGloria\xe2\x80\x9c, Johano Bramso \xe2\x80\x9eRapsodija\xe2\x80\x9c, \xc5\xa0arlio Guno \xe2\x80\x9ePrie svetim\xc5\xb3 up\xc4\x97s krant\xc5\xb3\xe2\x80\x9c, chorai i\xc5\xa1 D\xc5\xbeiuzep\xc4\x97s Verdi oper\xc5\xb3 ir Georgo Frydricho Hendelio oratorijos \xe2\x80\x9eMesijas"._NEWLINE_A. Lopas \xe2\x80\x93 respublikini\xc5\xb3 dain\xc5\xb3 \xc5\xa1ven\xc4\x8di\xc5\xb3 konsultantas, chor\xc5\xb3 ap\xc5\xbei\xc5\xabr\xc5\xb3 ir konkurs\xc5\xb3 koncertmeisteris, 1963 m. \xe2\x80\x93 I respublikinio vyr\xc5\xb3 s\xc4\x85skryd\xc5\xbeio ir 1964 m. \xe2\x80\x93 I respublikin\xc4\x97s moksleivi\xc5\xb3 dain\xc5\xb3 \xc5\xa1vent\xc4\x97s dirigentas, 1998 m. \xe2\x80\x93 II Pasaulio lietuvi\xc5\xb3 dain\xc5\xb3 \xc5\xa1vent\xc4\x97s Vilniuje dirigentas._NEWLINE_Para\xc5\xa1\xc4\x97 mokslo tiriam\xc5\xb3j\xc5\xb3 darb\xc5\xb3, muzikini\xc5\xb3 straipsni\xc5\xb3 ir chor\xc5\xb3 koncert\xc5\xb3 recenzij\xc5\xb3, sudar\xc4\x97 daug dain\xc5\xb3 rinkini\xc5\xb3, suk\xc5\xabr\xc4\x97 dain\xc5\xb3 chorams ir muzikos dramos bei televizijos spektakliams.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'